કર્ણાટકમાં તાજેતરમાં મુખ્યપ્રધાન સિદ્ધરામૈયાએ ભાજપના હિન્દુ કાર્ડનો સામનો કરવા માટે લિંગાયત કાર્ડનો ઉપયોગ કરવા માટેનું શસ્ત્ર ઉગામ્યું છે. આમ તો હિન્દુ કાર્ડ એ પણ બિનસાંપ્રદાયિક રાષ્ટ્ર એવા ભારતમાં હિન્દુ અને બિનહિન્દુ સમુદાય વચ્ચે ભાગલા પાડવાની જ રાજરમતનો હિસ્સો છે, જેનો અમલ રાષ્ટ્રીય સ્વયંસેવક સંઘ અને તેની રાજકીય પાંખ એવા ભાજપ દ્વારા દાયકાઓથી થઈ રહ્યો છે અને આજે તેની તાકાત એટલી હદે વધી ગઈ છે કે, બિનભાજપી પક્ષો હવે હિન્દુત્વના સહારે આગળ વધતા ભાજપનો વિજયરથ રોકવા હિન્દુ વોટબેંકમાં ગાબડું પડે તેવી રાજરમતને અનિવાર્ય સમજી રહ્યા છે. સિદ્ધરામૈયાએ કર્ણાટકની વસ્તીમાં આશરે ૧૭% જેટલો હિસ્સો ધરાવતાં લિંગાયત સમુદાયને અલગ ધર્મનો દરજ્જો આપવાની ભલામણ મંજૂર કરી દીધી છે. લિંગાયત સમુદાય ઘણા લાંબા સમયથી માગણી કરી રહ્યો હતો કે તેમને હિન્દુ ધર્મથી અલગ જાહેર કરવામાં આવે. આ માગણી સામે રાજ્ય સરકારે વડી અદાલતના નિવૃત્ત ન્યાયાધીશ જસ્ટિસ નાગામોહન દાસના વડપણ હેઠળ એક સમિતિ રચી હતી. આ સમિતિએ લિંગાયત સમુદાયને અલગ ધર્મની સાથે જ લઘુમતીનો દરજ્જો આપવાની ભલામણ કરી હતી, જેને કર્ણાટક સરકારની કેબિનેટે મંજૂરી આપીને કેન્દ્રને મોકલી આપી છે. હવે બોલ કેન્દ્રની ભાજપના નેતૃત્વ હેઠળની એનડીએ સરકારની કોર્ટમાં આવી પડ્યો છે. રાજરમત એવી છે કે જો કેન્દ્ર સરકાર આ ભલામણને સ્વીકારવાની ના પાડે તો તેમના લિંગાયત સમુદાયના મતો જાય તેમ છે અને જો ભલામણ સ્વીકારે તો તેનો એવો અર્થ થાય કે હિન્દુઓમાં ભાગલા પડે તેમાં ભાજપને કોઈ વાંધો નથી.